Za posledných pät rokov sa výrazne zvýšil počet žiadostí o informácie a odpovedí na tieto žiadosti, pričom v roku 2016 dosiahol hranicu 364 000 žiadostí a 350 000 odpovedí. Je to pozitívny signál toho, že v členských štátoch si čoraz viac uvedomujú, že je potrebné používať systém ECRIS na požadovanie informácií na účely trestných konaní, ako aj na iné účely, napr. pri zamestnávaní nových zamestnancov, a to najmä v prípade pracovných miest, ktoré zahŕňajú priamy a pravidelný kontakt s deťmi, kde sa uplatňuje smernica 2011/93/EÚ .

Od prvého roku prevádzky systému ECRIS prišla na 31 % žiadostí o informácie o predchádzajúcich odsúdeniach dotknutej osoby odpoveď s informáciami o predchádzajúcich odsúdeniach v trestnom konaní. To znamená, že v prípade 31 % žiadostí už dotknutá osoba bola raz alebo viackrát odsúdená v inom štáte Únie. To dokazuje hodnotnosť systému ECRIS ako nástroja na získavanie informácií z registrov trestov. V roku 2016 viac ako 105 000 odpovedí obsahovalo informácie o predchádzajúcich odsúdeniach v trestnom konaní.

Do konca roka 2012 bolo medzi všetkými prepojenými členskými štátmi vymenených 300 000 správ; tento počet sa v roku 2016 zvýšil na takmer 2 milióny, pričom priemerne došlo k výmene 165 000 správ za mesiac. V súčasnosti počet oznámení o nových odsúdeniach, počet žiadostí a počet odpovedí na žiadosti predstavuje približne 350 000 v každej kategórii ročne. Z hľadiska celkového počtu týchto troch typov správ odoslaných v roku 2016 boli najaktívnejšie tieto členské štáty: DE (24,9 %), nasleduje UK (13,7 %), IT (7,7 %), PL (6,6 %) a RO (5,5 %).

Po piatich rokoch prevádzky systému ECRIS je v súčasnosti všetkých 28 členských štátov pripojených k systému ECRIS, pričom Slovinsko a Portugalsko sa pripojili v januári 2017. Žiadny z členských štátov si však nevymieňa informácie prostredníctvom systému ECRIS so všetkými 27 ostatnými členskými štátmi. Na konci roka 2016 bolo vytvorených len 76 % z celkového počtu možných prepojení. Ešte stále Cieľ, aby bol každý členský štát prepojený prostredníctvom systému ECRIS so všetkými ostatnými členskými štátmi a vymieňal si s nimi informácie, teda ešte dosiahnutý nebol.

Niektoré členské štáty odošlú výrazne viac žiadostí o informácie ako ich dostanú. V roku 2016 to platilo pre DE, UK, AT a CZ. Ďalšie členské štáty sa musia vyrovnať so značnou pracovnou záťažou súvisiacou s odpovedaním na žiadosti, zatiaľ čo ony samy posielajú menej žiadostí: PL, RO, SK, LT, IT, BG, LV, HU, HR, IE, EL, EE. Pracovná záťaž niektorých ďalších členských štátov súvisí zväčša s tým, že členským štátom, ktorých je páchateľ štátnym príslušníkom, odosielajú veľký počet oznámení o nových odsúdeniach, zatiaľ čo samy posielajú menej žiadostí: IT, BE, ES, FR, CY.

·Neoznamujú sa všetky odsúdenia a aktualizácie

Medzi najaktívnejšie členské štáty z hľadiska počtu odoslaných oznámení o nových odsúdeniach v roku 2016 patrili DE (29,7 % zo všetkých odoslaných oznámení), IT (19,0 %), BE (13,6 %), UK (9,9 %), ES (9,0 %) a FR (5,2 %).

Na druhej strane niektoré členské štáty vôbec neposielajú oznámenia o nových odsúdeniach (EL) alebo posielajú len málo oznámení v pomere k populácii štátnych príslušníkov iných členských štátov EÚ (BG, EE, HR, LT, LV, MT, RO v roku 2016; BG, EE, LV, HR, LT v roku 2015; BG, EE, HR, LT, LV, RO, SK v roku 2014). Ak sa systematicky a spoľahlivo neoznamujú odsúdenia, môže to viesť k tomu, že páchatelia uniknú svojej zločinnej minulosti alebo budú môcť znovu spáchať rovnaké trestné činy.

Aktualizácie zaslaných informácií o odsúdeniach predstavovali v roku 2016 v priemere 27 % všetkých oznámení. Niektoré členské štáty vôbec neodoslali aktualizácie oznámení zaslaných v minulosti (BG, DK, EE, EL, LV, RO v roku 2016; BG, DK, FI, EL v roku 2015; DK, EE, FI, EL, HR, RO v roku 2014) alebo odoslali len malý počet takýchto správ (HR, LT, LU v roku 2016; EE, HR, LT, LU, LV, RO v roku 2015; BG, HU, IE, LT, LU, LV, SK v roku 2014). Ak sa informácie o odsúdeniach neaktualizujú, vedie to k tomu, že členský štát štátnej príslušnosti dotknutej osoby spracúva zastarané a nespoľahlivé informácie a tieto informácie sa ďalej šíria.

·Systém ECRIS sa nie vždy používa na vyžiadanie informácií o predchádzajúcich odsúdeniach

Najväčší počet žiadostí v roku 2016 odoslali tieto členské štáty: DE (38,6 %), nasleduje UK (26,7 %), CZ (10,1 %), AT (6,9 %), ES (3,7 %) a FR (3,5 %). Niektoré členské štáty však vôbec neodoslali žiadosti o informácie (EL) alebo ich odoslali len málo (BG, CY, HU, IT, MT, SK v roku 2016; BG, HU, IT, SK v roku 2015; BG, EE, HR, HU, IT, SK v roku 2014). To vedie k situácii, že trestné súdy by mohli vydávať rozsudky bez toho, aby vedeli o predchádzajúcich odsúdeniach v iných členských štátoch, čo je v rozpore s požiadavkami stanovenými v rámcovom rozhodnutí 2008/675/SVV. Nedostatočné informácie o predchádzajúcich odsúdeniach bránia aj využitiu spoľahlivých informácií o odsúdení na iné účely, ktoré nesúvisia s trestným konaním (ako sú kontroly pred prijatím do zamestnania), a preto vedú k nižšej miere predchádzania trestnej činnosti.

·V roku 2016 zostalo približne 14 000 žiadostí o informácie (3,9 %) bez odpovede

Vo väčšine členských štátov bol počet doručených odpovedí mierne nižší ako počet odoslaných žiadostí o informácie, pričom v roku 2016 predstavoval tento rozdiel v priemere asi 3,9 %. Medzi štáty, ktoré neodpovedali na najvyšší percentuálny podiel doručených žiadostí o informácie, patrili: CY (66,1 %), EL (34,9 %), IT (20 %) a LV (17,8 %).

·V roku 2016 na takmer 13 000 žiadostí (3,6 %) neprišla odpoveď v zákonnej lehote

V roku 2016 na takmer 13 000 žiadostí neprišla odpoveď v zákonnej lehote. Predstavuje to 3,6 % z celkového počtu žiadostí. Medzi štáty, ktoré majú najväčší problém dodržiavať lehoty, patria: EL (na 28,1 % žiadostí, ktoré EL prijalo, nedokázalo odpovedať v stanovenej lehote), FI (21,5 %), EE (20,5 %), RO (9,3 %) a IT (5,28 %).

·Systém ECRIS sa čoraz viac používa aj na iné účely, ktoré nesúvisia s trestným konaním

V období prevádzky systému ECRIS bolo v priemere 81 % všetkých žiadostí podaných na účely trestného konania a 19 % na iné účely, ktoré nesúvisia s trestným konaním. V roku 2016 dosiahol počet žiadostí na iné účely až 22 % (takmer 79 000 žiadostí). Žiadosti jednotlivcov o informácie o ich vlastnom výpise z registra trestov tvoria najväčší podiel žiadostí na iné účely, ktoré nesúvisia s trestným konaním – 68 % zo všetkých žiadostí na iné účely a 15 % zo všetkých podaných žiadostí.

·Súčasný systém ECRIS sa zriedka využíva v prípade štátnych príslušníkov tretích krajín

V priemere 90 % zo všetkých žiadostí sa týka občanov Európskej únie a približne 10 % žiadostí sa týka štátnych príslušníkov tretích krajín a osôb bez štátnej príslušnosti. Počet žiadostí o informácie o TCN dosiahol v roku 2016 viac ako 33 000. Očakáva sa, že doplnenie systému ECRIS o vyhradený centralizovaný systém pre TCN (ako Komisia navrhuje v rámci balíka, ktorý zahŕňa aj túto správu) povedie k výraznému zvýšeniu počtu žiadostí týkajúcich sa TCN.

3. Výmeny ECRIS v číslach

3.1. Pripojené členské štáty

Členský štát sa považuje za pripojený k systému ECRIS, ak si vymieňa informácie z registrov trestov aspoň s jedným pripojeným partnerom. K dnešnému dňu je k systému ECRIS pripojených všetkých 28 členských štátov, ktoré si vymieňajú informácie z registrov trestov aspoň s jedným iným členským štátom, pričom posledné členské štáty (SI a PT) sa pripojili v januári 2017. Časový priebeh pripojení k sieti ECRIS je uvedený v oddiele 1.1 prílohy.

Systém ECRIS je decentralizovaný systém, v rámci ktorého by mali byť navzájom prepojené všetky členské štáty. Najvyšší možný celkový počet prepojení pri takomto usporiadaní je 756 (27 × 28). Hoci sú v súčasnosti k systému ECRIS pripojené už všetky členské štáty, žiadny z nich si cez systém ECRIS nevymieňa informácie so všetkými ostatnými 27 členskými štátmi.